Forslag til RÅDETS FORORDNING om ændring af forordning (EF) nr. 397/1999 om indførelse af en endelig antidumpingtold på importen af cykler med oprindelse i Taiwan

(forelagt af Kommissionen)

BEGRUNDELSE

Rådet indførte ved forordning (EF) nr. 397/1999 en endelig antidumpingtold på importen af cykler med oprindelse i Taiwan. I undersøgelsen, som førte til indførelsen af ovennævnte told, anvendtes der stikprøver i overensstemmelse med artikel 17 i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab ("grundforordningen").

I henhold til artikel 11, stk. 4, i grundforordningen er det ikke muligt at iværksætte en fornyet undersøgelse vedrørende nye eksportører, når der har været anvendt stikprøver i undersøgelsen. Men for at sikre lige behandling af alle ægte nye eksporterende producenter og de samarbejdsvillige selskaber, som ikke indgik i den stikprøve, der anvendtes ved ovennævnte undersøgelse, fastsattes det i artikel 2 i forordning (EF) nr. 397/1999, at hvis nye eksporterende producenter over for Kommissionen fremlægger tilstrækkelig dokumentation for, at de opfylder tre grundlæggende krav (nemlig at de ikke eksporterede de pågældende varer i undersøgelsesperioden, ikke er forretningsmæssigt forbundet med eksporterende producenter, der er omfattet af foranstaltningerne, samt faktisk har eksporteret de pågældende varer eller har indgået kontraktlige forpligtelser til at eksportere efter undersøgelsesperioden), kan Rådet indrømme sådanne nye eksporterende producenter det vejede gennemsnit af den toldsats, der gælder for samarbejdsvillige selskaber, som ikke indgik i stikprøven. Dette gøres med en ændring af artikel 1, stk. 3, i forordning (EF) nr. 397/1999 ved at tilføje de nye eksporterende producenter til listen i bilaget til den pågældende forordning.

I august 2001 modtog Kommissionen en anmodning fra Taiwan om status som ny eksportør. Det fremgik af en undersøgelse af anmodningen og i påkommende tilfælde af de fremlagte beviser, at det pågældende selskab opfyldte alle relevante krav.

Kommissionen foreslår derfor, at Rådet vedtager vedlagte forslag til forordning om ændring af artikel 1, stk. 3, i forordning (EF) nr. 397/1999 ved at tilføje denne nye eksporterende producent til listen i bilaget til den pågældende forordning.

Forslag til RÅDETS FORORDNING om ændring af forordning (EF) nr. 397/1999 om indførelse af en endelig antidumpingtold på importen af cykler med oprindelse i Taiwan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1],

[1] EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til Rådets forordning (EF) nr. 397/1999 af 22. februar 1999 om indførelse af en endelig antidumpingtold på importen af cykler med oprindelse i Taiwan og om endelig opkrævning af den indførte midlertidige told [2], særlig artikel 2,

[2] EFT L 49 af 25.2.1999, s. 1.

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 397/1999 en endelig antidumpingtold på importen til Fællesskabet af cykler henhørende under KN-kode 8712 00 10, 8712 00 30 og 8712 00 80 med oprindelse i Taiwan. Der anvendtes stikprøver for de taiwanske eksporterende producenter, og der indførtes individuelle toldsatser fra 2,4% til 18,2% for selskaberne i stikprøven, medens der for andre samarbejdsvillige selskaber, som ikke indgik i stikprøven, indførtes en vejet gennemsnitlig toldsats på 5,4%. Der indførtes en toldsats på 18,2% for selskaber, der enten ikke gav sig til kende, eller som ikke udviste samarbejdsvilje i forbindelse med undersøgelsen.

(2) Artikel 2 i forordning (EF) nr. 397/1999 fastsætter, at dersom en ny eksporterende producent i Taiwan forelægger Kommissionen tilstrækkelig dokumentation for, at:

* den ikke eksporterede den vare, der er beskrevet i artikel 1, stk. 1, i den pågældende forordning, til Fællesskabet i undersøgelsesperioden (1. november 1996 til 31. oktober 1997)

* den ikke er forretningsmæssigt forbundet med nogen af de eksportører eller producenter i Taiwan, som er omfattet af de antidumpingforanstaltninger, der er truffet ved den pågældende forordning

* den faktisk har eksporteret de pågældende varer til Fællesskabet efter den undersøgelsesperiode, som foranstaltningerne er baseret på, eller har indgået en uigenkaldelig kontraktlig forpligtelse til at eksportere en betydelig mængde til Fællesskabet

er det muligt at ændre artikel 1, stk. 3, i forordning (EF) nr. 397/1999 ved at indrømme den pågældende eksporterende producent den toldsats, der gælder for samarbejdsvillige producenter, som ikke indgik i stikprøven, dvs. 5,4%.

B. ANMODNING FRA NY EKSPORTERENDE PRODUCENT

(3) En ny taiwansk eksporterende producent anmodede om ikke at blive behandlet anderledes end de selskaber, der udviste samarbejdsvilje i forbindelse med den oprindelige undersøgelse, men som ikke indgik i stikprøven, og fremlagde på anmodning beviser, hvoraf det fremgår, at selskabet opfylder kravene i artikel 2 i forordning (EF) nr. 397/1999. De beviser, der er fremlagt af selskabet, anses for at være tilstrækkelige til at berettige en ændring af den pågældende forordning ved at tilføje selskabet til listen i bilaget til forordningen. De taiwanske eksporterende producenter, der er omfattet af den vejede gennemsnitlige toldsats på 5,4%, er opført i dette bilag -

UDSTEDT FØLGENDE FORORDNING :

Artikel 1

Følgende selskab tilføjes til listen over eksporterende producenter fra Taiwan i bilaget til forordning (EF) nr. 397/1999:

- Oyama Industrial Co., Ltd., Tainan.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand